DA Den Europæiske Unions Tidende C 481/21

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 481/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (*1)

»VITELLONI PIEMONTESI DELLA COSCIA«

EF-nr.: IT-PGI-0005-01198 — 18.2.2014

BGB ( X ) BOB ( )

1. Betegnelse

»Vitelloni Piemontesi della Coscia«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.1: Fersk kød (og spiseligt slagteaffald)

3.2. Beskrivelse af produktet med betegnelsen i punkt 1

Den beskyttede geografiske betegnelse »Vitelloni Piemontesi della Coscia« anvendes udelukkende til at betegne kød fra han- og hundyr af racen piemontesisk slagtekvæg, som er registreret i den relevante stambog eller er afkom af dyr, som begge er registreret i stambogen, som er ældre end 12 måneder, og som er blevet opdrættet og opfedet i produktionsområdet i hele perioden fra fravænning til slagtning.

Slagtekroppe, hvorfra »Vitelloni Piemontesi della Coscia«-kødet udskæres, klassificeres i overensstemmelse med »Fællesskabets handelsklasseskema for slagtekroppe af voksent kvæg«. Kategorier: A. slagtekroppe af unge ikke-kastrerede handyr på under to år, C. slagtekroppe af kastrerede handyr, E. slagtekroppe af andre hundyr. Kropsbygningsklasse: S, E og U. Klasse R er tilladt i kategori E.

Fedningsgrad: 1, 2. Kolde slagtekroppe skal veje over: 360 kg i kategori A, 260 kg i kategori E, 320 kg i kategori C.

Udbyttet ved slagtning skal være 62 % eller derover for handyr og 59 % eller derover for hundyr og kastrerede dyr.

Kødet skal modne i mindst fire dage fra slagtedatoen.

Slagtekroppens pH-værdi skal 24 timer efter slagtning være under 6. Der måles pH-værdi i longissimus thoracis-musklen.

Kødet varierer i farve fra rosa til klar rød.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

Efter fravænning i alderen 3-8 måneder og indtil slagtning fodres kvæget med en blanding af fourage og kraftfoder. Mindst 70 % af fouragen kommer fra naturlige eller dyrkede enge i produktionsområdet. Kraftfoderet består i ublandet foder eller foderblandinger, som kan tilsættes ethvert mineral- og vitamintilskud, der er tilladt ifølge loven. Kornprodukter og biprodukter heraf skal udgøre over 60 % af det samlede foderindhold.

Det foder, der vokser i produktionsområdet, består hovedsagelig af græsser og bælgfrugter og har fremragende ernæringsmæssige egenskaber, som giver en bemærkelsesværdig stigning i foderudnyttelsen og en ekstra fordel ved at tilføre mere energirigt foder. Dette retfærdiggør, at der i det foder, der bruges til at opdrætte »Vitelloni Piemontesi della Coscia«, indgår en stor andel af kornprodukter, som også dyrkes i produktionsområdet, og som er nødvendige for at opfylde denne kvægraces store energibehov. Det er således muligt at producere slagtekroppe med et optimalt udbytte ved slagtning, den rette mængde fedt, enestående muskeludvikling og en god glycogenreserve, som er afgørende for at sænke pH-værdien i slagtekroppen, hvilket igen er en forudsætning for optimal opbevaring af kødet.

3.5. Specifikke etaper af produktionen, som skal finde sted i det afgrænsede geografiske område

Dyrene opdrættes og opfedes i det geografiske område defineret i punkt 4.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

På etiketten er anført betegnelsen »Vitelloni Piemontesi della Coscia« og/eller logoet herfor, ordene »Indicazione Geografica Protetta« og forkortelsen IGP samt EF-symbolet. På etiketten skal salgsnavnet »voksent kvæg« være anført som bestemt i den nationale gældende lovgivning.

Betegnelsens logo er:

4. Kort angivelse af det geografiske områdes afgrænsning

Produktionsområdet for den beskyttede geografiske betegnelse »Vitelloni Piemontesi della Coscia« omfatter det nedenfor specificerede administrative område.

Piemonte-regionen: provinserne Alessandria, Asti, Cuneo og Torino. Provinsen Biella: kun kommunerne Benna, Biella, Borriana, Camburzano, Candelo, Cavaglià, Cerretto Castello, Cerrione, Cossato, Crosa, Donato, Dorzano, Gaglianico, Graglia, Lessona, Magnano, Massazza, Mongrando, Mottalciata, Muzzano, Netro, Occhieppo Inferiore, Occhieppo Superiore, Pollone, Ponderano, Quaregna, Roppolo, Sala Biellese, Salussola, Sandigliano, Sordevolo, Strona, Valdengo, Verrone, Villanova Biellese, Vigliano Biellese, Viverone, Torrazzo, Zimone, Zubiena og Zumaglia. Provinsen Novara: kun kommunerne Agrate Conturbia, Barengo, Bellinzago Novarese, Biandrate, Bogogno, Borgomanero, Borgo Ticino, Briga Novarese, Briona, Caltignaga, Cameri, Carpignano Sesia, Casaleggio Novara, Castellazzo Novarese, Cavaglietto, Cavaglio d'Agogna, Cressa, Cureggio, Fara Novarese, Fontaneto d'Agogna, Galliate, Gattico, Ghemme, Gozzano, Invorio, Landiona, Mandello Vitta, Mezzomerico, Momo, Novara, Oleggio, Oleggio Castello, Paruzzaro, Recetto, Romagnano Sesia, San Nazzaro Sesia, San Pietro Mosezzo, Sillavengo, Sizzano, Suno, Vaprio d'Agogna, Veruno og Vicolungo. Provinsen Vercelli: kun kommunerne Albano Vercellese, Alice Castello, Arborio, Balocco, Bianzè, Borgo d'Ale, Buronzo, Carisio, Casanova Elvo, San Giacomo Vercellese, Cigliano, Crescentino, Crova, Desana, Fontanetto Po, Formigliana, Gattinara, Ghislarengo, Greggio, Lamporo, Lenta, Livorno Ferraris, Moncrivello, Palazzolo Vercellese, Ronsecco, Rovasenda, Saluggia, San Germano Vercellese, Santhià, Trino, Tronzano Vercellese og Villarboit.

Ligurien-regionen: Provinsen Savona, der støder op til kommunerne Altare, Arnasco, Balestrino, Bardineto, Bormida, Cairo Montenotte, Calizzano, Carcare, Casanova Lerrone, Castelbianco, Castelvecchio di Rocca Barbena, Cengio, Cosseria, Dego, Erli, Giusvalla, Magliolo, Mallare, Massimino, Millesimo, Mioglia, Murialdo, Nasino, Onzo, Osiglia, Pallare, Piana Crixia, Plodio, Pontinvrea, Roccavignale, Sassello, Toirano, Urbe, Vendone og Zuccarello. Provinsen Imperia: kun kommunerne Apricale, Armo, Aquila d'Arroscia, Aurigo, Borghetto d'Arroscia, Borgomaro, Caravonica, Castel Vittorio, Cesio, Chiusanico, Chiusavecchia, Cosio d'Arroscia, Diano Arentino, Diano San Pietro, Isolabona, Lucinasco, Mendatica, Montegrosso Pian Latte, Perinaldo, Pigna, Pieve di Teco, Pontedassio, Pornassio, Ranzo, Rezzo, Triora, Vessalico og Villa Faraldi.

5. Tilknytning til det geografiske område

5.1. Det geografiske områdes egenart

De rigelige vandmængder og jordens frugtbarhed skaber særdeles gunstige betingelser i produktionsområdet og dermed det rette miljø for traditionelt opdræt af »Vitelloni Piemontesi della Coscia«. Inden for det definerede geografiske område er 90 % af landbrugsjorden i anvendelse til fremstilling af kornprodukter og foder. I dette område gør jordbunden og de klimatiske forhold samt den rigelige vandforsyning til vanding det muligt at producere foder, også med højt udbytte pr. hektar, med fremragende ernæringsmæssige egenskaber i henseende til både energi- og proteinindhold, som sagtens kan opfylde de høje ernæringsmæssige krav, der stilles af »Vitelloni Piemontesi della Coscia« af hensyn til dette produkts kvaliteter som angivet i punkt 5.2. Produktionen af foder og kornprodukter i det afgrænsede geografiske område giver mulighed for, at »Vitelloni Piemontesi della Coscia«-racens fulde genetiske potentiale kan komme til udtryk.

Det forhold, at produktionsområdet er egnethed til produktion af foder og kornprodukter, sikrer en tæt og samordnet integration af faserne i opdrættet af »Vitelloni Piemontesi della Coscia«-ammekøer, som får førsteret til græsnings- og foderarealer, mens kornprodukter fra mere frugtbare jorder er bedst til opfedning af »Vitelloni Piemontesi della Coscia«-dyr forud for slagtningen. Der er derfor en stærk tilknytning mellem det område, hvor foderet dyrkes, og opdrættet af »Vitelloni Piemontesi della Coscia«.

5.2. Produktets egenart

Kødet fra »Vitelloni Piemontesi della Coscia« kommer fra slagtekroppe, som vejer mere end standardvægten, giver et højere udbytte ved slagtning og flåning og er kendetegnet ved, at der kun er lidt eller meget lidt fedt på slagtekroppen. Dette kvæg adskiller sig fra andre racer i kraft af de specifikke anatomiske og fysiologiske aspekter, der er resultatet af en naturlig genetisk mutation, som blev opdaget i 1886 i provinsen Cuneo i Piemonte. Den dobbelte muskulatur, som gør dette kvæg specielt, skyldes en mutation i et specifikt gen kaldet myostatin, der ligger på kromosom 2. Takket være denne specifikke mutation kan genet ikke længere udøve sin regulering af myostatinproduktionen, hvilket resulterer i en usædvanlig muskelvækst, som er særlig synlig på bagpartiet af »Vitelloni Piemontesi della Coscia«, og som skaber organoleptiske egenskaber, der er særligt værdsatte af forbrugerne, yderst lavt fedtindhold, højt proteinindhold og en farve, der varierer fra rosa til klar rød. Mutationen, der påvirker muskeludviklingen, især på benene, giver bedre vækst, tungere slagtekroppe og frem for alt højere udbytte ved slagtning og flåning. Det genetiske potentiale, som bestemmes af denne mutation, udnyttes optimalt takket være foderet, som styres af kvægavlerne ifølge den tradition, der er skabt gennem årene, og som primært og meget bekvemt består af lokal fourage og lokalt producerede kornprodukter.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Karakteren af coscia (lår) som beskrevet i punkt 5.2, og som det ses i produktionsområdet, kvægavlernes efterfølgende udvælgelse af kvæget, deres solide forvaltningsmæssige færdigheder inden for opdræt af kvæg med de egenskaber, der er anført i punkt 3.2, de rigelige vandmængder og jordens frugtbarhed i det afgrænsede geografiske område samt selve navnet, der henviser til racen og oprindelseslandet, er alle aspekter, som definerer den sammenhæng, hvori dette kød produceres.

Opdrættet af »Vitelloni Piemontesi della Coscia« er resultatet af en synergi mellem miljøet, racen og menneskelig ekspertise, som er opstået i en meget specifik territorial sammenhæng. Forbrugerne anerkender, at kød fra »Vitelloni Piemontesi della Coscia«, som produceres i dette område af denne kvægrace, er udtryk for et kvalitetsprodukt og en kvalitetsproces. Af disse grunde anerkender forbrugerne, at kød fra »Vitelloni Piemontesi della Coscia« har en meget højere markedsværdi end andre kødtyper.

Navnet »Vitelloni Piemontesi della Coscia« har et ry, der går tilbage til begyndelsen af det 20. århundrede, hvilket fremgår af brugen heraf i almindelig sprogbrug og i handelen, af de ugentlige prislister på de mest populære lokale markeder i det geografiske område samt af den videnskabelige forskning.

Eksempler herpå er:

— ugentlige nyhedsbreve om markedet i Fossano, siden 1985

— årlige prisoversigter fra handels-, industri-, håndværks- og landbrugskammeret i Cuneo, siden 1984

— fra 1983 til 2008 blev der i landbrugsbladet »L'informatore Agrario«, kapitlet »Mercati e Prezzi« (marked og priser), under overskriften »bovini« (kvæg) angivet priser for racen »Vitelloni Piemontesi della Coscia« på markedet i Cuneo

— den officielle ugentlige prisliste for engrosmarkedet i Chiavasso, siden 1994.

Udtrykket »Vitelloni Piemontesi della Coscia« om kød bruges også i videnskabelige publikationer jf. følgende publikationer:

— en artikel offentliggjort i det internationale videnskabelige tidsskrift »Meat Science« (nr. 89, 2011, s. 84-90) med titlen »Genetic parameters of carcass and meat quality traits of double muscled Piedmontese Cattle« (Genetiske parametre for slagtekrop og kødkvalitetstræk hos piemontesisk kvæg med dobbelt muskulatur), som henviser til »Vitelloni Piemontesi della Coscia« i kapitel 2: »Material and method«, afsnit 2.1 om dyr, kødprøver og data

— publikationen »I bovini piemontesi della »coscia« in rapporto al problema carne« af R. Raimondi, s. 9 og 13 — Accademia Economico-Agraria dei Georgofili med fotos af »Vitelloni Piemontesi della Coscia«-racen.

Af ovenstående fremgår betydningen af og den historiske tradition for kød af »Vitelloni Piemontesi della Coscia«.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Vitelloni Piemontesi della Coscia« i Gazzetta Ufficiale (det italienske statstidende) nr. 268 af 15.11.2013.

Den konsoliderede udgave af varespecifikationen kan ses på internettet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for det italienske ministerium for landbrug, fødevarer og skovbrug (www.politicheagricole.it) og klikke på »Prodotti DOP e IGP« (øverst til højre på skærmen), herefter på »Prodotti DOP, IGP e STG« (til venstre på skærmen) og endelig på »Disciplinari di produzione all'esame dell'UE«.

(1) EUT L 343 af 14.12.2012, s. 1.

(*1) Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.